Jakob Næslund Madsen står i spidsen for Aalborg Operafestival fra 15. august 2017.

Når sidste strofe under Aalborg Operafestival 2017 synges, så markerer det samtidig slutningen på en fantastisk æra og begyndelsen til en ny. For festivalen skal have en ny mand i spidsen. Den nye mand på posten, 44-årige Jakob Næslund Madsen, ansættes i Musikkens Hus fra midten af august, og han ser frem til de nye udfordringer. - Jeg er glad for at få muligheden for at arbejde for Aalborg Operafestivals videre udvikling. Festivalen har i løbet af årene i stadig stigende grad formået at tegne sig som en markant begivenhed i Aalborg, så der er virkelig noget at holde fast i og bygge videre på, siger Aalborg Operafestivals nye leder Jakob Næslund Madsen. Han vil fremover arbejde på, at Aalborg Operafestival vokser og bliver et endnu mere kendt fænomen, både blandt borgere i Nordjylland men også i resten af Danmark. - Det siger sig selv, at den højeste kvalitet skal være kendetegnende for den musik, der præsenteres, og samtidig vil jeg gerne arbejde for, at festivalen også bliver en platform for udvikling af nye talenter. Jeg ønsker, at festivalen skal gøre det til en dyd at fortolke begrebet ”opera” meget vidt, og således være åben for flere musikalske og teatermæssige blandingsformer. Jeg glæder mig meget til arbejdet, siger Jakob Næslund Madsen. Aalborg Operafestival startede tilbage i 2001, og festivalen er vokset støt hvert år. Den nye festivalleder er uddannet fra Det Jyske Musikkonservatorium i 1998 og fra Opera Akademiet i 2002. Han har sunget en række hovedpartier på danske operascener og optrådt med alle de danske landsdelsorkestre. Samtidig har han også i en årrække været med til at producere og instruere forestillinger, hvorfor han har  en faglig indsigt i operaproduktioner fra begge sider af bordet. Ud over sit arbejde for Aalborg Operafestival er Jakob Næslund Madsen også tilknyttet Den Ny Opera i Esbjerg. Den nye leder af Aalborg Operafestival præsenteres på et pressemøde fredag i Musikkens Spisehus.